《贺新郎 和韵答闺友》
清代·江淑则

落落深闺里。剩楼头、一轮皎月，是侬知己。自顾此身如倦鸟，栖息枝头垂翅。

只披读、离骚销志。不信词人都福薄，看千秋、得意曾能几。

伤心处，已无泪。

生来无分穷经笥，日销磨、针箱线帖，可知遭际。满院凉烟秋雨后，多少闲愁慵记。

嗟荣利、浑如敝屣。天地虽宽罗网密，料人间、独醒谈何易。

把万事，付酣醉。

作者简介：字阆仙，昭文人，举人之升女，同邑附生俞钟纶室。有《独清阁诗词》。